[pic] | ЕВРОПЕЙСКА КОМИСИЯ |

Брюксел, 19.11.2010

COM(2010) 595 окончателен

ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ

Системата на Европейските училища през 2009 г.

ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ

Системата на Европейските училища през 2009 г.

Въведение

За системата на Европейските училища 2009 г. беше година на напредък в някои области, но също и потвърждение, че все още трябва да бъдат решени редица структурни проблеми в системата.

Официалното решение относно процеса на реформи от пролетта на 2009 г. беше голямо постижение и ползите от него ще станат очевидни през следващите години. Възможността местни училища да кандидатстват за акредитиране, благоприятствана от възможността акредитираните училища да получават финансова подкрепа от ЕС за децата на служителите, посещаващи училището, разширява достъпа на широката общественост до европейската учебна програма.

Стремежът към по-ефикасно управление на системата също доведе до реформи на централно и местно равнище и до повече автономност на местните училища в границите на съществуващите правила и финансови разпоредби.

Усилията за споделяне на разходите бяха съпроводени от трудности и е съвсем очевидна необходимостта да се направи повече по този въпрос, като същевременно се положат усилия за намаляване на разходите.

Естествено цялостната икономическа ситуация оказа влияние върху финансовите средства на училищата. Намаляха приходите от договори с външни организации и от училищни такси. Искания за финансова подкрепа от ЕС бяха значителни. Благодарение на дебата за това как да се подобри икономическата ефективност на системата ще продължат усилията за модернизиране и адаптиране на правилата. Комисията ще продължи активно да води тази дискусия, като я обвързва с икономическата действителност през 2010 г. Проблемът с неправомерните разходи, които бяха установени в бюджета за 2008 г., ще продължи да бъде проучван, за да се осигури правилното тълкуване и изпълнение на правилата.

Очевидно някои системни проблеми не бяха разрешени и даже се задълбочиха през 2009 г. Неразрешеният проблем с постоянния недостиг на командировани учители продължава да оказва неоправдан натиск върху финансовата подкрепа на ЕС за системата. На местата, където броят на учениците в училищата е прекалено голям, забавянията или непредоставянето на задоволителна материална база от страна на държавите-членки има неблагоприятно влияние върху качеството на живот на учениците и родителите. Това се отразява сериозно и върху политиките, прилагани по отношение на записването на нови ученици.

Планирането за следващите години, което ще бъде особено трудно в Брюксел и Люксембург, доведе до поемането на твърди ангажименти и от двете държави домакини да предоставят временни помещения до завършването на окончателната материална база (планирано за началото на учебната 2012 година).

Учебната 2009 година започна с повишена степен на тревога поради вируса H1N1. Главният секретар, Комисията и училищата изготвиха стратегии за действие и осведомяване, които се оказаха полезни, въпреки че влиянието на епидемията се оказа по-малко от очакваното. Това показа, че системата е готова да посрещне този тип предизвикателства от здравно и комуникационно естество.

Ситуация в училищата

Аликанте

Броят на учениците в Аликанте остана същият, като учениците са малко повече от 1000. През годината бяха направени някои подобрения на материалната база както вътре, така и извън училището.

Берген

Въпреки текущото поетапно закриване на италианските и немските паралелки броят на учениците се увеличи с почти 4 % през 2009 г. Делът на учениците, които са деца на служители на институциите, обаче е малък – приблизително 17 %. Планирани са няколко важни дейности за ремонт и поддръжка на училището.

Брюксел

Прекалено големият брой ученици създаваше проблеми в училищата Брюксел I, II и III и през 2009 г. Въпреки това политиката по отношение на новите записвания за учебната 2009/2010 година имаше голям успех и 90 % от учениците бяха записани в първото, избрано от тях, училище.

Пренаселеността на училищата в Брюксел, обаче, достига пределна точка и според прогнозите за бъдещите попълнения от ученици следващите учебни години ще бъдат критични, като през септември 2011 г. осигуряването на допълнителни помещения и съоръжения ще бъде абсолютно необходимо. В ход са преговори с белгийските власти за допълнителни помещения с оглед на отложеното откриване на постоянното четвърто училище в Лаакен (планирано понастоящем за 2012 г.), а Управителният съвет подаде официална молба до белгийските власти за откриването на пето училище в Брюксел[1].

На изпратеното през ноември 2009 г. писмо от заместник-председателя на Комисията г-н Калас до тогавашния министър-председател Ван Ромпьой новоназначеният министър-председател Льотерм отговори, че Régie des Bâtiments[2] ще предостави допълнителна временна материална база през септември 2011 г. и, ако е необходимо, още през септември 2010 г.

Групата за наблюдение (в която участват представители на белгийските власти, Комисията, Местния комитет на служителите на Комисията, родителите и училищата) заседава редовно, като на срещите се обсъждат в подробности конкретните варианти, предложени от белгийските власти по отношение на допълнителната материална база. На заседанията се проверява също дали ремонтните работи в училището Брюксел IV се извършват при спазване на графика и без закъснения.

Училището Брюксел I бе начело на процеса на реформи и активно участва като пилотно училище в подготовката на нов стандартен училищен план и в изготвянето на планове за създаването на училищен консултативен съвет, който да бъде като форум за вътрешни консултации наред с другото (вж. точка 3.1. по-долу). Освен това вътрешният одитор извърши одит в училището въз основа на работната програма[3], съгласувана от Управителния съвет (вж. точка 3.2. по-долу).

След многогодишни административни забавяния училището Брюксел II най-после получи добрата новина, че местните власти са дали одобрението и са разрешили строежа на паркинг за автобуси. Понастоящем над 50 училищни автобуса паркират в училищния двор два пъти дневно. Преместването на паркинга от училищния двор ще бъде голямо подобрение за училището. Тъй като понастоящем административната процедура е приключена, строителните работи следва да започнат незабавно и в съответствие със строг график, който ще бъде изготвен съвместно с белгийските власти.

В училището Брюксел III бяха извършени през годината дейности по поддръжка, а в началото на учебната година в него бе отбелязано най-голямото увеличение на броя на учениците в сравнение с останалите брюкселски училища — 6,1 % през септември 2009 г.

Училището Брюксел IV (Беркендел) продължи да бъде училището с най-голям резервен капацитет и прие общо 594 ученици в началния курс, с което бе отбелязано увеличение от 36 %. Училището се подготвя да откриването на първата година от средния курс през 2010 г.

Кълам

Поетапното закриване на европейското училище от тип 1, което трябва да приключи до 2017 г., продължи съгласно решението на Управителния съвет от 2007 г., взето поради предстоящото преместване на Съвместния европейски тороид във Франция през 2016 г. Комисията се ангажира да подкрепи искането на британците, поддържано от родителите, училището да се превърне в „академия“, интегрирана в тяхната национална образователна система, където да се отделя специално внимание на преподаването на европейската учебна програма. Училището в Кълам се подготвя да продължи дейността си като акредитирано училище в тясно сътрудничество със системата на Европейските училища, вж. точка 3.3.

Франкфурт

Броят на учениците в училището във Франкфурт достигна своя предел и ситуацията се влоши през 2009 г., тъй като попълненията от ученици продължиха да се увеличават. Все още няма сведения дали германските власти са одобрили предложението за преструктуриране на училището.

Карлсруе

Броят на учениците остана постоянен, но делът на учениците — деца на служители на институциите, все още е под 20 %. Ремонтните работи продължават, а новият училищен стол беше отворен в началото на учебната година.

Люксембург

Прекалено големият брой ученици продължи да бъде проблем за училището Люксембург I, в което понастоящем се помещава временно и училището Люксембург II. Комисията приветства потвърждението, дадено от люксембургските власти на среща през ноември 2009 г., относно предоставянето на допълнителна временна материална база през септември 2010 г., но изразява съжаление за това, че училището Люксембург I (Киршберг) ще бъде продължи да бъде пренаселено, докато не бъде открита новата постоянна структура на училището Люксембург II през 2012 г. в Бертранж/Мамер.

През годината продължиха обсъжданията относно практическите аспекти на решението на люксембургските власти да организират и обслужват специални училищни линии на градския транспорт за учениците в Люксембург II до Бертранж/Мамер. Комисията смята, че училищният транспорт е въпрос от изключителна важност за цялата училищна общност и приветства усилията на люксембургските власти в тази насока.

Мол

Броят на учениците в училището в Мол продължи да нараства, но тенденцията е делът на децата на служители на европейските институции да намалява. Новата английска паралелка пожъна голям успех, докато за немската паралелка беше отбелязана слаба посещаемост. Развитието на езиковите паралелки ще бъде подложено на наблюдение, както беше решено от Управителния съвет при създаването на английската паралелка[4].

Мюнхен

През годината бяха предприети големи строителни работи и бяха добавени още 11 класни стаи. Подобряването на материалната база е от особено значение за следващите години, особено предвид наблюдаваното постоянно увеличение на броя на учениците.

Варезе

Броят на учениците остава постоянен, но Европейското училище във Варезе продължава да страда от липсата на подходяща материална база. През май 2009 г. заместник-председателят на Комисията г-н Калас изпрати по този повод писмо до министър-председателя Берлускони. За съжаление не беше получен отговор на писмото. Комисията ще продължи да настоява за действие от страна на италианските власти.

Развитие на политиката и предизвикателства

Реформа

Стартираният с резолюции на Европейския парламент от 2002 г. и 2005 г. процес на реформи приключи през април 2009 г. на срещата на Управителния съвет в Стокхолм[5].

Сред големите постижения на реформата е отварянето на системата на Европейските училища благодарение на възможността за акредитиране на национални училища, което позволява в тях да се преподава европейската учебна програма и евентуално да се връчва Европейската диплома за средно образование. Европейската учебна програма се преподава в Парма, Дъншоклин, Ираклион, Хелзинки, Страсбург и Маноск[6]. Едно училище в Бад Вилбел понастоящем е в процес на акредитация. Освен това Европейското училище в Кълам е в процес на подготовка за преход с цел кандидатстване за акредитация, което ще представлява ценен опит за системата на Европейските училища. Нидерландските власти също изразиха своето намерение да подготвят кандидатура за акредитация на едно училище в Хага.

Реформата предвижда възможността акредитираните училища да подписват споразумение за получаване на финансова подкрепа от бюджета на ЕС в зависимост от броя на децата на служители на ЕС, които посещават въпросното училище[7].

Проблемът с недостига на командировани от държавите-членки учители беше разгледан в рамките на т.нар. част за „споделяне на разходите“ на реформата. Беше постигнато съгласие да се даде възможност държавите да командироват лица, които не са носители на езика, в определени ограничени случаи, за да се намали тежестта за държавите-членки, които командироват учители за трите основни езика. През 2009 г. беше все още рано да се види цялостният ефект от възможността да се командироват в някои случаи лица, които не са носители на езика. Разходите за заплащането на наетите на място учители, с които се запълва недостигът, все още се покриват от Комисията. През 2009 г. те възлизаха на 2,1 млн. EUR.

Управлението на централно и местно равнище беше друг основен елемент на реформата. На местно равнище бяха преразгледани вътрешните правила на административните съвети на Европейските училища. Беше договорено да се увеличи автономността на училищата на местно равнище в границите на общата рамка от правила и решения на Управителния съвет, включително и Финансовия регламент, която определя ограниченията и задълженията. В новата рамка всяко училище разполага с такива инструменти като пътна карта, определяща целите (годишен училищен план) и ресурсите (проектобюджет), а също и с механизми за контрол и задължения за отчитане. Тя ще бъде използвана като база за вътрешна и външна оценка на училищата. Пътната карта се представя на Управителния съвет, за да се осигури необходимата за приемането на бюджета информация. Учебната 2009/2010 година беше преходна година за изпълнението на тези аспекти от реформата.

Като форум за вътрешни консултации в училищата беше създаден също и училищен консултативен съвет. Той ще бъде председателстван от директора на училището и ще обединява партньорите и заинтересованите страни в училищната общност.

На централно равнище в контекста на реформата бяха установени в подробности начините за вземане на решения. На 1 септември 2009 г. влязоха в сила решения относно някои организационни аспекти и беше съгласуван преходен период, през който да бъдат преразгледани някои съществуващи правила, с краен срок 1 септември 2010 г.

Вътрешни одити

Още през 2007 г. Управителният съвет взе решение за упражняване на вътрешен контрол. По-късно през същата година беше сключено „споразумение за нивото на обслужване“ със Службата за вътрешен одит (IAS) на Европейската комисия. В началото на 2008 г. Управителният съвет прие стратегически план, който да бъде изпълнен в периода 2008—2010 г.[8] Предмет на първия одит, извършен в съответствие с работната програма, беше управлението на човешките ресурси. Одитът беше проведен в кабинета на главния секретар и в три училища, а именно Люксембург I, Брюксел I и Варезе. Одитът на място беше извършен в края на 2008 г. Последвалите го проектодоклади и отговорите на тях бяха обсъдени през 2009 г.

В резултат от този одит бяха изготвени шест отделни доклада. Първият от тях, озаглавен „Трансверсални въпроси в управлението на човешките ресурси“, беше представен на Управителния съвет през декември 2009 г.[9] В него са изложени констатации, които се отнасят до всички Европейски училища, както и предложения за общ подход при прилагането на съответните препоръки. Следващият етап е изготвянето на план за действие. Вторият доклад, който е озаглавен „Корпоративната отговорност на кабинета на главния секретар за управлението на човешките ресурси в Европейските училища“, и останалите четири, които са озаглавени „Управление на човешките ресурси“ и се отнасят поотделно до кабинета на главния секретар и училищата Люксембург I, Брюксел I и Варезе, бяха представени на Управителния съвет през 2010 г.

Действия, които ще бъдат предприети вследствие на тези доклади, са от изключително значение за подобряване функционирането на системата на Европейските училища. Препоръките се отнасят както до сериозни проблеми, така и до по-формалната липса на процедури. Въз основа на тях бяха изготвени планове за действие, които бяха одобрени от IAS и които трябва да бъдат взети под внимание от съответните страни. В някои случаи кабинетът на главния секретар трябва да поеме водещата роля в отправянето на препоръки и указания за училищата. Комисията ще следи въпроса отблизо.

Кълам

През 2009 г. властите на Обединеното кралство постигнаха напредък в процеса по преобразуването на Европейското училище в Кълам в „академия“, интегрирана в националната учебна система, за която те възнамеряват да поискат акредитация, като по този начин преподаването на европейската учебна програма в Кълам ще може да продължи с възможност за предоставяне на Европейската диплома за средно образование.

През април 2009 г. като първа крачка към създаването на „академията“ властите на Обединеното кралство подписаха декларация за намерение. Втората крачка беше наемането на консултант, който да изготви проучване за осъществимост, което да бъде налице преди лятото на 2010 г.

Успоредно с това през декември 2009 г. Управителният съвет на Европейските училища одобри досието за акредитация от общ интерес. Необходимо е да се изяснят някои все още неразрешени въпроси, свързани със записването на деца на служители на институциите и с условията за учителите с оглед на представянето на досието за съответствие през 2010 г., което е следващата крачка към акредитацията, така че училището да се превърне в акредитирано училище от тип II.

Пренаселеност/материална база

В редица градове вече няколко години търсенето на места в училищата е по-голямо от предлагането. Най-впечатляващите случаи са Брюксел и Люксембург, но също така Франкфурт и Варезе. Тази ситуация е обезпокоителна, поради което Комисията оказва постоянен политически натиск върху националните органи, за да гарантира, че те изпълняват своите задължения на държава домакин на институциите и, най-важното, че предоставят необходимите за Европейските училища съоръжения. Пренаселените училища водят много ограничителна политика по отношение на записванията, която е силно разочароваща за родителите и учениците и в повечето случаи пречи на приема на местни деца, чиито родители не са служители на институциите на ЕС.

Несъмнено изграждането на голямо училище е скъпа инвестиция. Така например проектът за ремонт на четвъртото училище в Лаакен в Белгия възлиза на близо 60 млн. EUR от белгийския федерален бюджет. Подобно, проектът за второ Европейско училище в Люксембург предвижда мащабни строителни работи на стойност над 230 млн. EUR. Също така обаче е ясно, че това е финансово задължение, което трябва да бъде разглеждано в контекста на икономическите ползи, които държавите извличат от присъствието на Европейските институции на тяхна територия. Освен това задълженията са установени в споразуменията с държавите домакини и Комисията трябва да продължи да оказва натиск на най-високо равнище, за да получи подходяща материална база за училищата, чиято главна цел е да предоставя образование за децата на служителите на майчиния им език.

Съдебни дела

В ход са три съдебни дела, в които Комисията е засегната пряко. Две от тях се отнасят до Обединеното кралство, а третото — до Белгия.

Първото дело е свързано с националните условия за трудова заетост за командированите учители, които имат отражение върху възнаграждението, изплащано чрез финансовата подкрепата от ЕС за бюджета на Европейските училища.

Второто дело се отнася до командированите учители от Обединеното кралство (държава извън евро зоната), чиито заплати са комбинация от национален приход (конвертиран в евро) и европейски средства. През юли 2008 г. техният правилник за персонала беше адаптиран така, че да вземе предвид случаите на изключително обезценяване на валутата спрямо еврото, а съдебното дело се отнася до възможността това решение да има действие със задна дата, като в него се обръща внимание и на това дали правилникът за персонала за командированите учители не е като цяло в нарушение на Договора от Лисабон по отношение на равното третиране и свободното движение на работници при един и същи условия.

Третото дело се отнася до дългогодишен спор относно финансирането за оборудване от държавата-членка, когато тя предоставя материална база за ново училище.

Очаква се всички дела да продължат през 2010 г.

Освен това е в ход и дело в национален съд, заведено от нает на място учител в Белгия, относно изплащането на добавката за отпуск преди 2004 г. През 2010 г. се очаква постановяването на съдебно решение относно принципното удължаване със задна дата на това плащане преди 2004 г. Самото плащане вече е определено като законно. Резултатът от решението относно удължаването на действието със задна дата ще има отражение върху бюджета, особено предвид факта, че още 26 наети на място учители са предявили същото искане.

Развитие на бюджета и предизвикателства

Цифри за изпълнението на бюджета за 2009 г.

- Общият брой на учениците нарасна с 3,15 % от 21 649 на 22 331 в периода 2008—2009 г. Цифрите за изпълнението на бюджета показват намаляване на дела от средства от държавите-членки, на дела от приходи от договори с частни образувания (т.нар ученици от категория II), на дела от приходи от училищни такси (категория III), както и на дела от други източници (главно банкови лихви). Вследствие на това се увеличи делът, покриван със средства на ЕС.

Бюджетни средства (части от Документ 2009-D-62-fr-1 и Документ 2010-D-62-fr-1) |

2009 | 2008 |

Комисия | 150,5 | 4,3 | 154,8 | 151,9 | 144,1 | 138,9 |

Европейска патентна служба | 17,7 | 0,0 | 17,7 | 17,4 | 16,0 | 15,4 |

Такси категория II | 15,8 | -0,2 | 15,5 | 14,3 | 15,7 | 14,7 |

Такси категория III | 19,7 | -1,0 | 18,7 | 18,7 | 19,6 | 21,0 |

Други | 2,3 | 0,0 | 2,3 | 2,3 | 2,1 | 2,0 |

Излишък+Резерв | 0,0 | 2,7 | 2,7 | 2,9 | 5,9 | 7,7 |

ОБЩО | 263,6 | 3,6 | 267,2 | 261,3 | 258,0 | 254,0 |

Основни събития

През годината Управителният съвет одобри два коригиращи бюджета, вследствие най-вече на спада в приходите, но също и поради увеличаването на разходите. В сравнение с първоначалния бюджет за 2009 г. финансовата подкрепа от ЕС се повиши от 150,5 на 154,8 млн. EUR.

Излишък от 2008 г. в размер на 2,9 млн. EUR беше прехвърлен в бюджета за 2009 г., като този излишък беше използван в коригиращите бюджети, одобрени от ВС, за да се покрие част от допълнителните нужди за кредити.

Корекциите на заплатите на учителите и командированите служители са свързани с увеличението на заплатите на служителите на институциите и следователно бяха пряко засегнати от решението на Съвета на министрите, взето през декември 2009 г. В резултат на това Управителният съвет започна собствена процедура (въз основа на корекция с 1,85 %), която приключи през януари 2010 г. Бяха прехвърлени поети задължения в размер на 3,1 млн. EUR, като плащанията бяха направени през 2010 г.

Проблем както от бюджетна, така и от педагогическа гледна точка е недостигът на командировани служители. За 2009 г. цифрите показват разход за некомандировани служители в размер на 2,1 млн. EUR. Съответните постове трябва да се попълват с нает на място персонал, чиито заплати се покриват от бюджета на отделното училище и следователно в голяма степен от бюджета на ЕС. Неизпълнението от страна на държавите-членки на техните задължения е проблематично и води до нарастващи структурни проблеми.

На заседанието на Управителния съвет през април 2010 г. Комисията не можа да разреши освобождаването от отговорност за бюджета за 2008 г. поради констатираното неспазване на правилата по отношение на някои класове за преподаване на майчин език в 5 училища за ученици, за които няма езикова паралелка. В ход е разследване на неспазването на правилата, като Комисията има основателни причини да смята, че същото ще се повтори и в бюджета за 2009 г. Ако бъде доказано, че това е така, засегнатите училища ще трябва да предприемат коригиращи действия.

Педагогическо развитие и предизвикателства

Реформа на Европейската диплома за средно образование

В контекста на отварянето на системата на Европейските училища за акредитираните училища работната група по дипломата за средно образование направи няколко предложения за опростяване на организацията на зрелостните изпити, за намаляване на разходите, за преразглеждане на съдържанието на зрелостните изпити, без с това да се излага на риск качеството на дипломата и като се вземат предвид настоящите изисквания за прием в университетите и другите висши учебни заведения. Управителният съвет одобри някои предложения през декември 2009 г., които ще бъдат въведени още по време на матурата през 2010 г. Те включват премахване на представянето на въпросниците за матурата, отговорност на всяко училище в качеството му на изпитен център, специални правила за кандидатите със специални потребности. Работната група продължава своята работа, най-вече по системата за оценяване (вътрешни/външни видове оценки, брой на писмените/устните изпити, умения, които да бъдат оценявани и т.н.), за да се извърши изцяло реформата на дипломата за средно образование за матурата през 2013 г.

Дейности за ученици със специални образователни потребности (СОП)

Европейските училища продължават да полагат усилия за интегрирането на деца със специални образователни потребности посредством, когато е необходимо, адаптирана учебна програма и подходящ персонал.

През април 2009 г. на Управителния съвет беше представен доклад за оценка на политиката и практиката по отношение на СОП в Европейските училища, който бе резултат от проучване, финансирано от Европейския парламент. Съветът поиска от групата за политика за СОП да анализира начините, по които предложените подобрения могат да бъдат осъществени. В резултат на това бяха адаптирани процедурите за СОП в средния курс и специалните правила, от които могат да се възползват учениците със СОП в 6-тата и 7-мата година на средния курс по време на матурите за Европейска диплома за средно образование.

През учебната 2008/2009 година в обхвата на режима за СОМ попадаха 457 ученици, което означава увеличение с 10,1 % в сравнение с предходната година. Комисията продължи да предоставя необходимите финансови средства, като съгласува прехвърлянето на кредити, с което позволи да се коригират кредитите към действителните разходи, направени през годината. Независимо от това степента на изпълнение на бюджета за СОП се повиши от 3 426 685 EUR през 2008 г. до 4 441 142 EUR през 2009 г., като това непрекъснато покачване предизвиква опасения и се налага да бъде направен задълбочен анализ на критериите за СОП, за да се използват средствата по най-оптимален начин.

Бъдещи предизвикателства

Развитието на исканията по бюджета, наблюдавано за Европейските училища, заедно с настоящата икономическа ситуация, наложи Комисията да поиска преразглеждане на някои разходи в системата на Европейските училища. Необходими са по-рентабилен подход и по-справедливо разпределение на финансовата тежест. Бъдещите нужди в бюджетното планиране трябва да бъдат контролирани и Комисията одобри бюджета за 2011 г., при условие че бъдат преразгледани определен брой разходи.

На няколко места положението с материална база ще бъде много тревожно през следващите години. В училищата в Брюксел и Люксембург се обучават повече от 60 % от всички ученици в системата, като и двете места ще страдат през следващите години, преди отговорните държави домакини да предоставят постоянни решения през 2012 г. Междувременно и на двете места беше предложено временно настаняване в сглобяеми конструкции. Въпреки че с това ще се реши проблемът с непосредствения недостиг на класни стаи, ще възникнат други проблеми, произлизащи от непрекъснатото увеличаване на броя на учениците в съществуващите училища, които ще направят ситуацията с училищните дворове, столове, гимнастически салони, автобусни превози и т.н. изключително тежка. Няколко училища вече са принудени да наемат външни съоръжения, за да организират задължителните класове по учебната програма.

[1] Европейската комисия даде своето съгласие, при условие че бъде изпълнена процедурата за информиране на бюджетния орган, както е предвидено в точка 47 от Междуинституционалното споразумение за бюджетната дисциплина и доброто финансово управление (ОВ C 139, 14 юни 2006 г., стр. 1)

[2] „Régie de Bâtiments“ е белгийската агенция , която отговаря за федералните сгради и тяхната поддръжка.

[3] Документ: 2511-D-2007-fr-2. Решение на Управителния съвет от 23 и 24 януари 2008 г.

[4] Ref: 2007-D-129-fr-4. Решение 23 и 24 януари 2008 г.

[5] Ref: 2009-D-353-en-4

[6] Европейската паралелка за ученици от средния курс от 1-ва до 4-та година беше открита в Международното училище в Маноск през септември 2009 г. Инспекторите на Европейското училище направиха одит на училището през февруари 2010 г., резултатите от който ще бъдат представени на Управителния съвет през декември 2010 г. В зависимост от това дали оценката в него ще бъде положителна, ще може да бъде подписано официално споразумение за акредитация.

[7] Изчислението на съответните финансови средства за началния и средния курс ще се основава на балансирана комбинация от средните разходи за ученик в системата на Европейските училища, от една страна, и на средните разходи за ученик в националната система, от друга страна, както е описано в Документ 2009-D-681-en-1, представен на Управителния съвет през януари 2009 г.

[8] Документ: 2511-D-2007-en-2

[9] Документ: 2009-D-2110-en-2